Guðrún Sóley tilnefnd til verðlauna fyrir bók sína . mynd / Rut Sigurðardóttir Matreiðslubók fjölmiðlakonunnar Guðrúnar Sóleyjar Gestsdóttur , Grænkerakrásir , var á dögunum tilnefnd í tveimur flokkum til alþjóðlegu Gourmand-matreiðslubókaverðlaunanna , annars vegar í flokki bóka um grænkerafæði og hins vegar í flokki skandínavískra bóka . Þetta kemur fram í tilkynningu frá útgáfufélaginu Sölku . Bækur frá fleiri en 200 löndum og landsvæðum keppast um tilnefningu árlega en tilkynnt er um sigurvegara snemma sumars á viðburðum í París og Macao í Kína . Gourmand-verðlaunin hafa verið veitt frá árinu 1995 . Grænkerakrásir komu út fyrir jólin í fyrra . Guðrún Sóley hefur alla tíð verið matargat og sælkeri sem veit fátt betra en að borða góðan mat , helst með mikilli sósu , í góðum félagsskap . Fyrir nokkrum árum ákvað hún að stíga skrefið til fulls og verða alfarið vegan . Þá hófst nýr kafli sem sneri að því að fóta sig með ný hráefni og nýjar forsendur í matargerð . „ Sá kafli stendur enn yfir og er eitt skemmtilegasta verkefni sem ég hef tekist á við , “ segir Guðrún Sóley og bætir við : „ Heill heimur opnaðist fyrir mér og ég trúði varla möguleikunum sem öll þessi hráefni bjóða upp á ; kryddin , ferska grænmetið , baunirnar , ávextirnir , jurtirnar , hneturnar , fræin . Kökurnar , kruðeríið og sælgætið . Og sósurnar – maður lifandi , sósurnar . “ Veganismi er ekki tiltekið mataræði , hann er ekki meinlætastefna og allra síst megrun . Hann er hugmyndafræði sem miðar að því að binda endi á kerfisbundið ofbeldi gegn dýrum , taka skilvirk og risastór skref í átt að umhverfisvernd og tryggja okkur hreysti , vellíðan og hamingju . „ Hver einasta máltíð sem ég borða er litrík , bragðmikil og stútfull af vítamínum og góðri næringu . Ég neita að borða leiðinlegan mat , til þess er lífið of stutt , “ segir Guðrún Sóley og hlær . „ Þess vegna einsetti ég mér að setja saman uppskriftir sem eru VEGAN og fullar af fjöri , kryddi og djúsi . Þær ættu að gagnast öllum , hvort sem markmiðið er að borða örlítið meira grænt , prófa kjötlausan dag eða geta boðið veganistanum í fjölskyldunni upp á eitthvað gómsætt í matarboðum . “